РЕГЛАМЕНТ (ЕО) № 117/2008 НА КОМИСИЯТА
от 28 януари 2008 година
за изменение на Регламент (ЕО) № 329/2007 на Съвета относно ограничителни мерки срещу Корейската народнодемократична република
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 329/2007 на Съвета (1), и по-специално член 13, букви а) и б) от него,
като има предвид, че:
(1)
Съгласно член 2 от Регламент (ЕО) № 329/2007 приложение I към този регламент следва да съдържа списък със стоки и технологии, включително софтуер, чиято продажба, доставка, прехвърляне или износ към Корейската народнодемократична република или Северна Корея, са забранени в съответствие с определенията, изготвени от компетентния Комитет по санкциите на ООН или от Съвета за сигурност на ООН.
(2)
С приемането на Резолюция 1718 на 14 октомври 2006 г. Съветът за сигурност на ООН определи, че стоките и технологиите, посочени в документи на ООН S/2006/814 и S/2006/815, следва да бъдат предмет на забрана. На 1 ноември 2006 г. компетентният Комитет по санкциите определи, че стоките и технологиите, посочени в документа S/2006/853 на ООН, следва също така да бъдат предмет на забрана.
(3)
Но в съответствие с член 2 от Регламент (ЕО) № 329/2007 в приложение I не следва да бъдат включени стоки и технологии, които се посочват в Общия списък на оръжията на Европейския съюз (2).
(4)
С цел да бъде улеснено прилагането, в приложение I към Регламент (ЕО) №329/2007 следва да бъдат посочени стоките и технологиите, които са предмет на забрана, позовавайки се на приложение I към Регламент (ЕО) № 1334/2000 на Съвета за въвеждане режим на Общността за контрол на износа на стоки и технологии с двойна употреба (3).
(5)
България, Австрия и Швеция поискаха уебсайтовете им, на които са посочени компетентните органи, да бъдат включени в приложение II към Регламент (ЕО) I 329/2007, а Естония и Унгария поискаха поправки по отношение на уебсайтовете си,
ПРИЕ НАСТОЯЩИЯ РЕГЛАМЕНТ:
Член 1
1. Приложение I към Регламент (ЕО) № 329/2007 се замества с текста от приложение I към настоящия регламент.
2. Приложение II към Регламент (ЕО) № 329/2007 се замества с текста от приложение II към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 януари 2008 година.